Timoti Keler

## Rušenje barijera: Kako jevanđelje prevazilazi kulturne razlike

**Dela apostolska 8:26-40**

**26Anđeo Gospodnji reče Filipu: „Ustani i idi prema jugu, na put koji se spušta od Jerusalima u Gazu; taj put je pust.“ 27Tako usta i ode. I, gle, jedan Etiopljanin, uškopljenik, vlastelin Kandake, etiopske carice, koji je bio nad svom njenom riznicom,**

**a u Jerusalim je došao da se pomoli Bogu, 28vraćao se kući sedeći na svojim kolima i čitajući proroka Isaiju. 29Utom Duh reče Filipu: „Priđi i drži se ovih kola!“ 30Tada Filip pritrča i ču kako on čita proroka Isaiju, te reče: „Da li i razumeš to što čitaš?“**

**31On pak reče: „A kako bih mogao da razumem ako me ko ne uputi?“ I pozva Filipa da se popne i sedne s njim. 32A mesto iz Pisma koje je čitao beše ovo: „Odvedoše ga kao ovcu na klanje, i kao što je jagnje nemo pred onim koji ga striže, tako ne otvara svojih usta. 33U njegovom poniženju ukide se njegov sud. Ko će izbrojati njegov naraštaj? Jer se uzima sa zemlje njegov život.“**

**34Tada uškopljenik u odgovoru reče Filipu: „Molim te, o kome to govori prorok? O samom sebi ili o nekom drugom?“ 35Na to Filip otvori svoja usta i, počevši od ovoga mesta Pisma, propovedi mu jevanđelje o Isusu. 36A kad su putujući došli do neke vode, uškopljenik reče: „Evo vode, šta mi smeta da se krstim?“**

**38I zapovedi da stanu kola, te obojica siđoše u vodu, Filip i uškopljenik, i krsti ga. 39A kad izađoše iz vode, Duh Gospodnji uze Filipa i uškopljenik ga više ne vide. Putovao je dalje svojim putem radujući se. 40A Filip se naše u Azotu, a zatim prolazeći propovedaše jevanđelje svim gradovima dok ne dođe u Kesariju.**

Knjiga Dela apostolskih beleži najranije početke hrišćanstva nakon Hristovog povratka na nebo. Ona nas uči o karakteru prvih hrišćana i o tome kako je Božja sila preokrenula svet. I što više razmatram priču o Filipu i Etiopljaninu, to me ona više zadivljuje.

Ovaj odlomak podseća na jedan stih u pesmi Džordža Herberta, pesnika iz sedamnaestog veka. On ide ovako: „Otvorene Biblije, milioni iznenađenja...“ Bez obzira ko ste, Biblija će vas iznenaditi. Bez obzira iz koje ste kulture ili staleža, bez obzira sa kojim predubeđenjima dolazite Bibliji, ona će im se suprostaviti.

Iznenadiće vas što je ovo tekst koji briše neke kategorije. Želeo bih da ga pogledam kroz tri različita principa kojima nas on uči. Za početak, govori nam o *sveuključivosti hrišćanstva*. Drugo, govori nam o *isključivosti* *hrišćanstva*. I konačno, doći ćemo do *obrazloženja i utemeljenja za oba*. Mnogi će reći: „Pa, ili ste sveuključivi ili isključivi,“ ali činjenica je da je hrišćanstvo radikalno sveuključivo *i* radikalno isključivo. Može biti i jedno i drugo jer ono *jeste* oboje.

**Sveuključivost hrišćanstva**

Kao što vidimo, glavna ličnost u priči je etiopski evnuh. U to vreme, naziv Etiopija se odnosio na region Gornjeg Nila u Africi od Asuana na dalekom severu do Kartuma na jugu. Danas tu oblast zovemo Nubija.

Štaviše, on je bio evnuh. Bio je kastriran. Za ljude na njegovom položaju to je bilo uobičajeno. Ako niste bili deo kraljevske porodice, a pripremali ste se za administrativno vođstvo u vladi i bili u neposrednoj blizini članova kraljevske porodice, cena je bila kastracija. Ona bi otklonila iskušenje kod administratora i sumnju od strane kraljevske porodice, ali uz strašnu cenu.

Odmah primećujemo dve stvari. Prvo, koliko su različite ove dve osobe iz priče. Filip je bio Jevrej iz srednje klase. Ovaj čovek u kočiji je bio crnac. Poticao je iz najudaljenijeg dela poznatog civilizovanog sveta. Bio je uškopljenik. Sa stanovišta Filipove kulture, ovaj čovek se smatrao rasno drugačijim, varvarinom lišenog muškosti — potpuno različit od Filipa.

U to vreme, Jevreji su se svakodnevno kad ustanu molili: „O Gospode, hvala ti što me nisi učinio ženom, robom ili ne-Jevrejem.“ Od malena su bili poučeni: „Ne treba da se družite sa ljudima koji su drugačiji od vas, jer vas to prlja.“ Pa ipak, Etiopljanin je bio neko potpuno drugačiji od Filipa.

Druga stvar koju treba primetiti je koliko je Božja intervencija morala biti direktna da bi došlo do njihovog povezivanja. U 26. stihu, anđeo Gospodnji je rekao Filipu da ide putem koji vodi od Jerusalima do Gaze. Zatim, 29. stih kaže da je ugledao Etiopljanina i **„tada Duh reče Filipu: ’Idi i drži se tih kočija.’ Filip je pritrčao kočijama…”**

Da li znate zašto je Duh rekao: „Idi i drži se tih kočija“? Zato što se ona kretala. Filip je morao da potrči! Nije bio pozvan u kočiju sve do 31. stiha, tako da ko zna koliko je morao da trči pre nego što je bio primećen. Do tada je sigurno trčao uz nju, čekajući da vidi šta Bog ima na umu. Onda je evnuh pozvao Filipa da dođe i sedne kod njega. (Da li ste se ikada zapitali zašto bi to uradio? Pokupio je nekoga ko čak nije ni stopirao!) Kada je ušao unutra, Filip je odmah našao zajedničku temu koja spaja ljude koji su naizgled veoma različiti: Biblija. Video je da Etiopljanin čita Sveto pismo i upitao ga: „Da li razumeš šta čitaš?“ Ovo nije bio uobičajen način na koji su se odvijali slučajni susreti na putu.

Imajte na umu da se ovaj susret nikada ne bi dogodio da Duh nije rekao Filipu da ode i trči uporedo. I na samom kraju, u stihu 39, vidimo da je, čim se krštenje dogodilo, Duh uzeo Filipa. Ne znamo tačno kako je to uradio, ali to je reč koja doslovno znači odneti. Duh uze Filipa i odese ga. Po svim merilima, ovo je bio božanski uređen susret. Svaki njegov pojedinačni aspekt dogodio se zahvaljujući božanskoj intervenciji.

Iz načina na koji je omogućen susret možemo naučiti dve važne stvari. Pre svega, Duh Božiji silno želi da se prevaziđu rasne barijere između ljudi. To je jedna od najočiglednijih tema u knjizi Dela apostolskih. Iznova i iznova, Duh podstiče hrišćane da sruše barijere, izađu iz svoje zone komfora i prigrle ljude različitih rasa, kultura i područja.

Biblija kaže da se Duh žalosti ako ne volimo ono što Bog voli. To znači da Boga žalosti kada hrišćani jedne rase pokazuju prezir ili ignorišu ljude drugih rasa, temperamenta, staleža i kultura. To rastužuje Duha. Moramo poslušati glas Duha, prijatelji. I evo toga: Filipe, trči do tog rasno drugačijeg, kastriranog muškarca sa kojim obično ne bi imao dodira... *i ostani blizu njega*. To je putanja Duha u knjizi Dela apostolskih, i to je još uvek putanja Duha. Duh Božji želi da se prevaziđu rasne, ekonomske i lične barijere. A počinje tako što se trudite (mislite da je bilo lako držati korak sa konjskom zapregom?) da ostanete blizu. Za početak, ne pričajte, ne gurajte se ni uz koga – čekajte da vas pozovu i ostanite blizu.

Druga stvar koju ovde vidmo je da hrišćanstvo ne pripada jednoj kulturi više nego drugoj. Iznova i iznova u Delima apostolskim vidimo da se ne-Jevreji obraćaju. Prvo su se Samarićani obratili. Iako geografski bliski, Samarićani su bili etnički otuđeni od Jevreja jer su se te dve grupe mrzele.

Sada se preobratio crni Afrikanac, neko ko nije samo rasno i etnički drugačiji već je i geografski iz dalekih krajeva tada poznatog sveta. Kasnije u knjizi vidimo kako jevanđelje utiče da se preobrati jevrejski farisej. A zatim se i Rimljani obraćaju. I ponovo vidimo da Dela apostolska ne favorizuju jednu kulturu kao onu kojoj hrišćanstvo pripada više nego drugoj.

Prilikom Isusovog vaznesenja na nebo, Luka 24 kaže da je svojim sledbenicima dao ovu zapovest:

46pa im reče: „Ovako je zapisano: Hristos će stradati i trećeg dana ustati iz mrtvih, 47i u njegovo ime će se propovedati pokajanje i oproštenje greha svim narodima, počevši od Jerusalima.“

Matej govori o istoj prilici u 28. poglavlju, govoreći:

18Tada im Isus priđe i reče: „Data mi je sva vlast na nebu i na zemlji. 19Zato idite i sve narode učinite mojim učenicima, krsteći ih u ime Oca i Sina i Svetoga Duha, 20učeći ih da se drže svega što sam vam zapovedio.“

Da li znate kako ovo Bibliju dovodi u direktan sukob sa uobičajenim shvatanjem odnosa kulture i religije? Danas većina koledža i škola podučava da je religija samo jedan od načina ispoljavanja kulture. Nije neuobičajeno da učenici čuju ovako nešto: „Religija je izum kulture jer je svakoj kulturi potrebna solidarnost. U svakoj kulturi, ljudima je potrebna povezanost zasnovana na zajedničkim običajima i vrednostima da bi tu kulturu održali. Jedan od načina da se to uradi je da se prepričavaju ove metafizičke, duhovne priče koje na kraju postaju religija. Dakle, Evropljani i Severnoamerikanci su razvili hrišćanstvo, južnoazijske kulture su razvile hinduizam, kulture Dalekog istoka su razvile budizam, konfučijanizam i šintoizam, a bliskoistočne, severnoafričke i neke južnoazijske kulture razvile su islam. Svaka kultura razvija religiju kao produžetak same sebe, i to je sve.“

Lamin Saneh, afrički profesor na Jejlu (i hrišćanin), napisao je pre nekoliko godina sjajnu knjižicu pod nazivom *Čija je religija hrišćanstvo?* *Jevanđelje s one strane Zapada*. On ističe da ako pogledate gde se nalaze populacijski centri za glavne svetske religije, videćete da su oni još uvek otprilike blizu mesta gde su nastali – osim za hrišćanstvo.

Većina pripadnika drugih religija i dalje se nalazi u kulturama u kojima su se te religije razvijale. Na primer, 88 odsto budista živi u istočnoj Aziji, a 98 odsto hinduista živi u Indiji ili južnoj Aziji. Ovo, naravno, odgovara teoriji da je religija samo produžetak kulture.

Ali Saneh ističe da je hrišćanstvo apsolutno drugačije. To je jedina religija koja je svetska: 26% hrišćana je u Evropi, 25% u Latinskoj Americi i na Karibima, 24% u Africi, a 13% u Aziji, i taj broj raste veoma brzo. Samo 12% svih hrišćana u svetu živi u Severnoj Americi.

Koreja je sa 0% hrišćanske populacije stigla do oko 40 ili 50% u jednom svom delu za oko 100 godina. Kina — koja je, inače, mnogo veća od Koreje — doživljava isto upravo sada, nakon nešto više od 100 godina (to je razlog zašto sam rekao da procenat hrišćana u Aziji raste veoma brzo). Afrika je sa oko 9% hrišćana prešla na 50% hrišćana za 100 godina.

Nijedna druga religija se nikada nije selila na druge kontinente poput hrišćanstva. To se nikada više nije dogodilo. Zapravo, Ričard Baukam, učenjak sa Univerziteta Sent Endruz u Škotskoj, kaže: „Sasvim sigurno, hrišćanstvo pokazuje više kulturne raznolikosti od bilo koje druge religije, i to mora da govori nešto.“ To, svakako, govori nešto o hrišćanstvu. Zašto hrišćanstvo mnogo više uključuje kulturnu raznolikost nego bilo koja druga religija i, samim tim, ostaje jedina prava svetska i kulturno raznolika religija?

Saneh daje jedan primer iz afričke perspektive. On nam kaže da uzmemo u obzir ovo: Afrikanci su oduvek verovali da je svet natprirodno mesto. Oduvek su verovali da je svet pun duhova, i dobrih i zlih. To je suština onoga što znači biti Afrikanac. Ali šta ćemo sa zlim duhovima? Oni su moćni. Oni vas mogu navesti na zlo i zagospodariti vama. Kako izbeći ovo?

Mnoga okruženja koja podržavaju sveuključivost i dalje nisu u stanju da odgovore na kulturna pitanja poput ovih. Na primer, Saneh kaže da ako Afrikanac ode u sekularnu zemlju ili sekularnu školu kao što su Oksford, Jejl, Prinston ili slično, reći će im: „Oh, mi smo sveuključivi. Mi smo multikulturalni. Nas raduje što jedete afričku hranu i nosite afričku haljinu.“ Ali ta ista usta će im reći i da duhova nema. „Ne postoje demoni, anđeli, ništa od toga. Za sve postoji naučno objašnjenje.“ Drugim rečima, Saneh kaže, oni će vam reći: „Mi zaista volimo vašu kulturu; ali samo ćemo izvući ono glavno iz nje. Vi i dalje morate da postanete kasnomoderni, sekularni, individualistički zapadnjaci poput nas ili ćete ostati neprosvetljeni.“ To nije sveuključivo! To je eksploatatorsko.

Ali, kao što Saneh kaže da kada je hrišćanstvo došlo u Afriku, bilo je ovako: hrišćanstvo postavlja izazov, ali ipak prihvata „afrikanstvo“. Kaže: „S jedne strane, u pravu ste: svet je natprirodno mesto. Ima mnogo dobrih i zlih duhova. Ali postoji Onaj koji je pobedio zle duhove: Isus Hristos. Uz njega ih možete savladati.“ Saneh kaže da to potvrđuje afrikanstvo, a ipak ga obnavlja:

„Afrikanci su u svojim srcima osetili da Isus nije ismevao njihovo poštovanje onog što je njima bilo sveto i njihovim povicima u čežnji za nepobedivim Spasiteljem, pa su ga prizivali udarajući u svoje bubnjeve sve dok strahovi i bol nisu nestali. Posle tog plesa ni zvezde više nisu bile daleke. Hrišćanstvo je pomoglo Afrikancima da postanu obnovljeni Afrikanci, a ne da budu prepravljeni u Evropljane.“[[1]](#footnote-1)

Drugim rečima, hrišćanstvo je daleko uključivije od sekularizma, koji stalno *govori* o sveuključivosti. Hrišćanstvo ne pripada samo ovoj ili onoj kulturi. Ono nije produžetak, ispoljavanje ili proizvod kulture. Ono dolazi odozgo. Ono je iznad kulture, a posao Svetog Duha je da uspostavi hrišćanstvo na tlu svake kulture. Hrišćanstvo je, dakle, najuključivija od svih religija — uključivija je čak i od sekularizma.

**Isključivost hrišćanstva**

Ova tačka je kraća, a reći ću vam zašto. Ako živite u okruženju koje ceni sveuključivost, verovatno ćete se prijatno osećati kad čujete sve ove priče o njoj. Dovoljno je samo da čuje reč „uključivo“ da bi se prosečan Menhetanac osećao prijatno, ali i zbunjeno. Međutim, kada u stvarnosti vidimo empirijski dokaz da je hrišćanstvo religija koja više od svih drugih uključuje kulturne razlike, jedino što nam ono pruža jeste jedinstven prijatan osećaj, zar ne?

Ali ako želite da razumete zašto je hrišćanstvo kulturno uključivije od sekularizma i drugih religija, morate da vidite na koji je način ono *isključivo*. Razlog zašto je ovo kratka stavka je taj što verovatno nije potrebno toliko argumenata da bi se potvrdilo da hrišćanstvo iznosi isključive tvrdnje. Njih možete videti upravo ovde, u ovom tekstu.

Na primer, etiopski evnuh je čitao Isaijin svitak kada je u stihu 34 upitao Filipa: „Šta znači ovaj tekst?“ Očigledno, Filip nije odgovorio na postmoderni, književni, teorijski način. Nije rekao: „Moraš sam da dođeš do značenja teksta. Moraš odlučiti šta je dobro ili pogrešno za tebe. Ja ti to ne mogu reći.“ Rekao mu je da je Isus hermeneutički i interpretativni princip koji daje smisao svemu u Bibliji. Rekao mu je jevanđelje. Tada je evnuh upitao: „Zašto se ne bih krstio?“ Zatraživši krštenje, čovek je objavio svoje obraćenje i veru u Isusa, kao i nameru da se poistoveti sa Božjim narodom.

Krštenje znači da je jedan način života završen i da novi počinje. Krštenje znači da prestajem da verujem u *ono* i počinjem da verujem u *ovo*. Prestajem da živim *onako*; počinjem da živim *ovako*. On se preobratio. Nije mu rečeno: „Pa, moraš da služiš Bogu i da nađeš Boga na način koji je za tebe najvažniji.“

Dakle, iako možete tvrditi da je hrišćanstvo kulturološki najuključivija religija, možete reći i da je najisključivija. Koliko je uključivije od drugih religija, toliko je i isključivije. Kako to? Pa, svaka druga religija ima osnivača koji je u suštini prorok, mudrac ili oštroumni učitelj koji kaže: „Evo kako doći do Boga.“ Slika koja se često koristi je da je svaka religija drugačiji put do vrha planine, ali da svi idemo istom Bogu. Budisti kažu da je put do Boga praćenje Osmostrukog puta, a muslimani kažu da je put do Boga praktikovanje Pet stubova. Iako podučavaju različitim praksama, svi će oni, navodno, stići do Boga na vrhu planine, svaki sopstvenim naporom i pridržavanjem različitih učenja. Različiti su putevi do vrha, ali svako mora da se uspne do vrha sopstvenim naporom.

Hrišćanstvo je izuzetak. Kao što često kažemo, Isus Hristos nije rekao: „Ovde sam da vam pokažem kako da pronađete Boga.“ On kaže: „Ja *jesam* Bog i došao sam da vas pronađem. Nikada ne biste sami stigli na vrh planine. Došao sam jer *ja sam* Bog kojeg tražite.“ Ako je to tačno, onda hrišćanstvo mora da je bolje od ostalih svetskih religija ili je lošije, u slučaju da je Isus izrekao najveću svetsku laž. Ono je ili bolje ili lošije od ostalih. Trećeg nema. Nije li ovo ironično? Nije li ovo paradoksalno? To znači da je hrišćanstvo u svetu najrasprostranjenije, kulturno najraznovrsnije, kulturološki najuključivije, a ipak najisključivije u svojim zahtevima. Kako to funkcioniše?

**Razlog za oba**

Razumevanje ovog navodnog paradoksa svodi se na razumevanje ove priče, a način na koji ulazite u suštinu priče je postavljanje pitanja. Jedan od najboljih načina da razumete priču o Filipu i Etiopljaninu je da joj postavite pravo pitanje, a zatim pustite da vam ona odgovori. Pitanje koje ćemo postaviti je sledeće: Zašto Etiopljanin tako pažljivo čita Isaijin svitak?

Ovaj čovek je prošao čitav put od svog kraljevstva do Jerusalima da bi se poklonio u hramu. Zašto bi on to radio? Pre svega, razmislimo ko je on bio. Bio je šef caričine riznice — doslovno je stigao do vrha. Današnjim rečima, bio je finansijski direktor svoje zemlje. U stvari, imao je više moći nego što ih danas ima sekretar za trezor Sjedinjenih Država. Imao je moć i uspeh, ali setimo se da je podneo ogromnu žrtvu postavši evnuh, i to u vreme kada je potomstvo bilo od presudnog značaja. Drevne kulture nisu bile toliko individualističke kao naša danas. Danas većina ljudi svoju vrednost uglavnom meri sopstvenim dostignućima, ali tada je vrednost proizlazila iz statusa vaše porodice. Imali ste čast i ponos samo ako je vaša porodica bila dobrostojeća. Niste imali načina da ostavite bilo kakvo nasleđe za sobom ukoliko niste imali dece; vaši sinovi i kćeri su bili vaše nasleđe. Ipak, ovde je bio čovek koji je sve to žrtvovao da bi dobio vlast. Odustao je od same ideje da ima porodicu u kulturi u kojoj dominira porodica. Između ostalog, to je podrazumevalo i usamljenost.

Dakle, zašto bi čovek krenuo na putovanje više od hiljadu kilometara, da ostavi svoju kulturu, svoju religiju i svoj položaj? Ovo je, inače, bila pozicija koju je moglo ugroziti dugo putovanje, za koje je bilo potrebno godinu dana. Mogućnost da neko uzurpira vaše mesto bila bi prilično povoljna – da ne spominjemo koliko bi opasno moglo biti tako dugo putovanje.

Odgovor je da je u njemu morala biti ogromna praznina. Njegova religija je nije mogla ispuniti. Sva njegova moć i uspeh nisu je mogli ispuniti. Zašto bi se inače interesovao za Boga Biblije, pitao se da li ima nešto za njega u Jerusalimu i otišao čak do hrama? Evo nečeg što znamo: kada je stigao do hrama — nakon svog tog putovanja, pored čitave te žrtve — nisu ga pustili unutra.

Hram i sva njegova bogosluženja bili su regulisani Mojsijevim zakonom. Mojsijev zakon, koji je za savremene čitaoce još uvek pomalo zagonetka, imao je pravila ko je mogao da uđe u hram i služi Bogu, a ko ne. Na primer, ako ste dodirnuli mrtvo telo, bili ste isključeni iz hrama na određeno vreme. Ako ste imali buđ u svojoj kući, bili ste isključeni. Zašto? Sva ova pravila su postavljena da bi se prenela duhovna ideja. Ono što se često ne primećuje je da nam to govori da je Bog svet a mi grešni, i kao takvi, ne treba da uđemo u Božije prebivalište ako nismo očišćeni. Trebalo je nešto učiniti sa grehom. Sva ta pravila i propisi bili su kao vizuelna pomagala u pokušaju da se ta ideja prenese.

Međutim, postojala su pravila koja su trajno isključivala ljude. Jedno od njih bilo je da oni koji su kastrirani ne mogu da uđu u hram da služe Bogu. Po toj logici, Etiopljanin je, verovatno, prošao kroz sve poteškoće samo da bi na kraju saznao da je isključen i da ostaje napolju. Možete zamisliti to razočarenje! I, zašto se, uopšte, odlučuje da čita Isaijinu knjigu na povratku kući?

Možda se odgovor krije u tome koji deo Biblije je Etiopljanin čitao. Tekst citiran u odlomku je iz Isaije 53, tako da je on čitao 40-a i 50-a poglavlja koja su bila poznata pod nazivom „Pesme o slugi koji strada“. U 56. poglavlju, koje nije daleko od mesta gde je čitao, došao bi do sledećeg:

 „Neka nijedan tuđinac ne kaže: ‚Gospod će me odvojiti od svoga naroda.‘ I neka se nijedan uškopljenik ne požali: ‚Eto, ja sam samo osušeno stablo.‘ Jer, ovako kaže Gospod: ’Uškopljenicima koji čvrsto se drže moga Saveza daću ime, što je bolje od sinova i kćeri; daću im večno ime, koje neće biti zatrto.‘“

Možete li zamisliti koja bi njegova reakcija bila? Sedeo je i razmišljao: „Čekaj malo. Ja ne znam na koji način na koji bi se moje ime sačuvalo osim preko sinova i kćeri. Kakvo je ovo večno ime koje nikada neće biti zatrto?“

U okviru svog kulturnog nasleđa saznao je da postoji spasenje koje vredi više, ne samo od moći i uspeha, već i od same porodice. I dok čita, iznenada shvata da u ovom delu Svetog pisma (koje s razlogom nosi naziv „Pesme o slugi“) postoji ta čudna i zagonetna figura, koja se zove „sluga“. Bog nekoga oslovljava kao: „Sluga moj“. I ta osoba strada. Da li shvatate zašto bi jedan evnuh razmatrao u ovaj odlomak?

Pogledajmo još jednom konkretan stih koji je čitao: „Odveli su ga kao jagnje na klanje. I kao što je ovca nema pred onima koji je strižu, tako ni on ne otvori svoja usta. Po hvatanju i presudi, ukloniše ga. Ko može da opiše njegove potomke? Jer, uklonjen je iz zemlje živih.“ Da li ste primetili deo o potomcima? U ovim stihovima neko dobrovoljno prekida svoju porodičnu lozu, slično kao evnuh, i postaje jagnje koje će biti zaklano. U stvari, Isaija 53:8 u nastavku kaže: „Po hvatanju i presudi, ukloniše ga. Ko može da opiše njegove potomke? Jer, uklonjen je iz zemlje živih, kažnjen za prestupe svoga naroda.“

Dok je Etiopljanin sedeo i pitao se ko je ta osoba, Filip je prišao i ponudio mu pomoć da razume ono što čita. Odmah se okrenuo prema njemu i upitao: „Da li prorok govori o sebi ili o nekom drugom?“ Filip mu je rekao da je prorok govorio o nekom sasvim, sasvim, sasvim drugom — o nekom apsolutno jedinstvenom. To je Isus Hristos, rođen u jaslama, koji je umro na krstu.

Mogu da zamislim kako Filip svom novom prijatelju kaže nešto ovako: „Isus je postao jagnje koje je zaklano. Isus je postao kao gubavac za gubavce. Postao je kao evnuh za evnuha. Drugim rečima, Isus Hristos je bio isključen. Zar ne vidiš, o moj novi prijatelju, Mojsijev zakon je samo ukazivao na duhovnu istinu? Svi smo mi kao evnusi. Svi smo isključeni iz prisustva Božijeg. Zbog naših greha, niko ne voli Boga svim srcem, dušom, snagom i umom. Niko ne voli bližnjega svoga kao samog sebe. Niko ne može da uđe unutra. Svi zaslužujemo da budemo isključeni i izgubljeni. Ali Isus Hristos je bio isključen na krstu umesto nas. Rekao je: „Bože moj, Bože moj, zašto si me ostavio?“ Doživeo je bogoostavljenost kakvu mi zaslužujemo. Bio je isključen da bismo mogli da budemo uvedeni unutra. On je postao nečist da bismo mogli da se očistimo. Nikada, baš nikada ne bismo mogli sami da se očistimo i budemo dovoljno dobri, ali je to Isus Hristos učinio za nas.“ To je Isusova dobra vest.

Evo pitanja: zašto je najuključivija religija najisključivija i zašto je isključivost hrišćanstva dovela do ove sveuključenosti?

Pogledajmo prvo šta to hrišćanstvo čini. Da li razumete zašto je hrišćanstvo kulturno fleksibilnije od drugih? Šta bi bilo da spasenje podrazumeva ovo: Bog je sišao kao general i rekao: „Svako ko posluša sve što mu kažem biće blagosloven i uspešan“? Spasenje bi bilo od jakog Boga dato jakim ljudima. „Trudite se iz sve snage i budite poslušni koliko god vam je to moguće.“

Kada bi jaki spasenje dao samo jakima, hrišćanstvo bi bilo religija u kojoj nema ničega osim zakona. Želeli biste da se u potpunosti uskladite jer biste bili blagosloveni i uspešni samo ako ste apsolutno poslušni. Hrišćanstvo bi vam čak govorilo šta da jedete, kako da se oblačite i sve drugo. Da biste postali hrišćanin, morali biste da napustite svoju kulturu sasvim.

To nije spasenje iz jevanđelja. Kakvo je onda ovo spasenje? Najdublje otkrivenje Božije prirode bilo je na krstu. Veličina Božije slave se vidi u tome što je bio spreman da ostavi svu svoju slavu. Sjaj njegove lepote je u tome što je bio spreman da ostavi svoju lepotu. Postao je slab, umro je i vaskrsao da bi na sebe primio našu kaznu i božanski gnev. To je bio jedini način da nam oprosti, jedini način da nas spase i jedini način da određenog dana okonča zlo, a da pritom ne uništi nas. Zato je slabost jedna od centralnih tema u hrišćanstvu.

To znači da hrišćanstvo nije religija moralnog relativizma. Postoji univerzalni standard morala koji sve kulture moraju slediti. Međutim, hrišćanstvo, isto tako, nije samo religija istine; ono je religija istine koja govori *u* *ljubavi*. Iako postoje norme, postoji i ogromna sloboda. U hrišćanstvu postoji mekoća i tvrdoća. Zato je savršeno logično što je hrišćanstvo tako fleksibilno, pošto spasenje ne dolazi kroz držanje zakona; već kroz blagodat.

Kada postanemo hrišćani, naš identitet se menja, što nam daje novu sposobnost da prevazilazimo naše stare barijere isključivosti. Na primer, ako steknete samopoštovanje zbog toga što ste vredna osoba, verovatno ćete prezreti ljude koje smatrate lenjim. Ako steknete samopoštovanje zbog toga što ste emocionalno intuitivna osoba, verovatno nećete voleti racionalne ljude, koji vam mogu izgledati hladni; i ako steknete samopoštovanje zbog toga što ste racionalna, razumna osoba, možete odbaciti brige emocionalno intuitivnih. Drugim rečima, ako sami ostvarite svoje spasenje, ako je vaša slika o sebi zasnovana na nečemu što ste postigli, bićete skloni da gledate sa visine na druge kulture, druge staleže, druge profesije, drugačije ljudi i drugačije temperamente.

Međutim, jevanđelje ne počinje sa vašom snagom ili postizanjem sopstvenog spasenja; počinje sa slabošću. Ono kaže da vam Bog daje istinsko spasenje, koje možete dobiti samo kada se ponizite i priznate svoju potrebu za njim. Hrišćanstvo nije za jake; ono je za ljude koji znaju da nisu jaki. Ono je za one koji priznaju da su slabi, takvi primaju spasenje milošću, potvrđeni su i zahvaćeni Božijom ljubavlju. Oni se ne mogu osećati superiornim ni prema kome — i to je ono što probija kulturne barijere.

Ključ svega je u sledećem: u srcu Biblije se nalazi Isus — Bog koji je postao čovek. Duh nije samo doveo Filipa na ovaj sastanak. Duh je i ovog etiopskog političara uputio na tekst, koji je, možda, srce cele Biblije, jer govori o zameničkoj žrtvi.

Sve u Bibliji ukazuje na to da naše spasenje nije nešto što mi postižemo, već kako je Isus Hristos zauzeo naše mesto, kao naša zamena, i učinio ono što je bilo potrebno da nas spase. Biblija ponekad govori o tome šta je Isus učinio jezikom bojnog polja. Borio se protiv sile greha i smrti za nas. Ponekad je to jezik trgovine. Platio je naš dug. Ponekad je to jezik hrama. Prineo je najveću žrtvu da bismo bili očišćeni i za Boga prihvatljivi. Ponekad je to jezik pravnog suda. On je stajao na našem mestu, sam doneo presudu i platio našu kaznu. Ono što vidimo da je zajedničko u svakoj od ovih različitih slika jeste *zamena*.

Najubedljivija, najdivnija priča, ona koja donosi najveće promene u životima ljudi jeste priča o nekome ko daje svoj život da bi spasio druge. Pre mnogo godina, kada je trebalo da izađe poslednji roman o Hariju Poteru, kada su se svi pitali kako će Dž. K. Rouling sve dovesti do zaključka, ja sam to znao (iako mi niko nije verovao!). Znao sam da će Hari morati da umre za svoje prijatelje da bi ih spasao. Zašto? Zato što ne postoji ubedljivija i divnija drama, koja će dovesti do veće transformacije. Kad znate da je neko svoj život dao za vas, to će vas promeniti više od bilo čega drugog.

Neki od vas možda znaju da je moja omiljena priča od Čarlsa Dikensa *Priča o dva grada*. Na čuvenom završetku, Sidni Karton se povaljuje u tamnici gde njegov rival — koji liči na njega — čeka da bude giljotiniran. Karton omogućava ovom čoveku, Čarlsu Darneju, da izađe iz zatvora i zauzima njegovo mesto. On se zamenjuje sa osuđenim čovekom. (Film iz 1935. sa Ronaldom Kolmanom u glavnoj ulozi na divan način ističe hrišćanske teme.) Tu ima i drugih zatvorenika, uključujući i mladu krojačicu, koja čeka da bude pogubljena. Ona vidi čoveka za koga je mislila da je Darnej, zagleda ga i shvati da je to neko drugi. Ona ga upita: „Da li ćeš umreti umesto njega?“ On joj odgovori: „I umesto njegove žene i deteta.“ U filmu iz 1935. ona kaže još nešto: „Stranče, mislim da ne mogu da se suočim sa sopstvenom smrću, ali možda ću uspeti ako držim ruku nekog hrabrog kao što si ti.“ On pristaje, i zajedno odlaze na giljotinu. Ona je bila transformisana i ojačana njegovom zameničkom žrtvom, koja čak nije ni bila umesto nje.

Koliko biste se tek vi trebali posvetiti širenju jevanđelja, životu žrtvovanja i odricanju sebe da bi drugi mogli živeti? Koliko se tek vi preobražavate ako ste shvatili Božiju zameničku žrtvu za vas i na njoj zasnivate svoj život?

**Molitva**

Oče, hvala ti što si poslao Isusa da prinese najveću moguću žrtvu za nas. Dok nastojimo da izgradimo tvoju crkvu, kao što su to činili hrišćani u knjizi Dela apostolskih, molimo te da nas vodiš ka susretima kakav je bio susret Filipa i Etiopljanina. Pomozi nam da pokažemo radikalnu sveuključivost i radikalnu isključivost tvoje poruke na ubedljiv način, kako bi se menjali životi ljudi oko nas. Umesto da ignorišemo one koji pripadaju različitim rasama, temperamentima, ekonomskim statusima ili kulturama, pomozi nam da živimo kao svedoci ispunjeni ljubavlju dok ne budemo pozvani da im prenesemo dobru vest jevanđelja i uživamo u onom što je zajedničko za sve nas. Ovo se molimo u tvoje sveto ime, amin.

1. Lamin Sanneh (2003). “Whose Religion Is Christianity?: The Gospel Beyond the West”, p.43, Wm. B. Eerdmans Publishing [↑](#footnote-ref-1)